Document ID: 31998R0019

KOMMISSIONENS FORORDNING (EF) Nr. 19/98 af 7. januar 1998 om suspension af salg af smør fra offentlige lagre i henhold til forordning (EØF) nr. 3143/85 om afsætning til nedsat pris af interventionssmør bestemt til direkte forbrug i form af koncentreret smør og af ydelse af støtte i henhold til forordning (EØF) nr. 429/90 om støtte ved licitation til koncentreret smør bestemt til direkte forbrug i Fællesskabet
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EØF) nr. 804/68 af 27. juni 1968 om den fælles markedsordning for mælk og mejeriprodukter (1), senest ændret ved forordning (EF) nr. 1587/96 (2), særlig artikel 6, stk. 6, og artikel 7a, stk. 3, og
ud fra følgende betragtninger:
Ifølge Kommissionens forordning (EØF) nr. 3143/85 (3), senest ændret ved forordning (EF) nr. 1802/95 (4), kan der ske salg til nedsat pris af smør fra offentlige lagre bestemt til direkte forbrug i Fællesskabet i form af koncentreret smør; denne ordning gælder, så længe de mængder smør, der er disponible på offentlige lagre, gør det muligt; i betragtning af den nuværende størrelse af interventionslagrene af smør og nødvendigheden af at opretholde salg heraf til andre anvendelser bør salg i henhold til forordning (EØF) nr. 3143/85 suspenderes; den meddelelse, der er omhandlet i artikel 1, stk. 2, i nævnte forordning, blev givet den 1. juli 1989;
ifølge Kommissionens forordning (EØF) nr. 429/90 (5), senest ændret ved forordning (EF) nr. 1802/95, kan der ydes støtte ved licitation til koncentreret smør, der er fremstillet af smør og fløde fra markedet, og som er bestemt til direkte forbrug i Fællesskabet; denne ordning blev indført til supplering og videreførelse af foranstaltningen i forordning (EØF) nr. 3143/85; i betragtning af den nuværende situation på smørmarkedet, som navnlig er præget af mindre produktion og mindre lagre af smør, er det hensigtsmæssigt at suspendere støtteordningen i forordning (EØF) nr. 429/90;
Forvaltningskomitéen for Mælk og Mejeriprodukter har ikke afgivet udtalelse inden for den af formanden fastsatte frist -
UDSTEDT FØLGENDE FORORDNING:
Artikel 1
1. Salg af smør fra offentlige lagre i henhold til forordning (EØF) nr. 3143/85 suspenderes.
2. Ydelse af støtte i henhold til forordning (EØF) nr. 429/90 suspenderes.
Artikel 2
Denne forordning træder i kraft på tredjedagen efter offentliggørelsen i De Europæiske Fællesskabers Tidende.
Den anvendes fra den 1. januar 1998.
Den anvendes dog ikke for de mængder smør eller koncentreret smør, for hvilke der allerede er indgivet bud i forbindelse med en licitationsprocedure på datoen for forordningens ikrafttræden.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 7. januar 1998.

Labels: 3
17
19